Ilmasto ja rauha vaihtoehto-Nobelien palkitut
Tiistai 2.10.2007 klo 12.27 Vaihtoehto-Nobeliksi kutsuttu Right Livelihood -palkinto jaetaan tänä vuonna neljän saajan kesken. Kahden miljoonan Ruotsin kruunun (217 000 euron) palkinnon jakavat Christopher Weeramantry Sri Lankasta, Dekha Ibrahim Abdi Keniasta, Percy ja Louise Schmeiser Kanadasta ja Grameen Shakti -yritys Bangladeshista.Srilankalainen juristi Christopher Weeramantry on tullut tunnetuksi työstään ydinaseiden leviämistä vastaan. Kenialainen Dekha Ibrahim Abdi on työskennellyt menestyksellisesti konfliktien sovittamiseksi maailman köyhien maiden kriisipesäkkeissä. Kanadalainen pariskunta Percy ja Louise Schmeiser on nostanut esille vaarat, joita suurimittainen, aggressiivisen tehokas maatalouden harjoittaminen aiheuttaa maapallon biologiselle monipuolisuudelle. Bangladeshilainen Grameen Shakti -yritys palkitaan puolestaan ratkaisuista, joilla se on tuonut halvan ja ilmastoystävällisen aurinkoenergian köyhien maanviljelijöiden ulottuville. STT